
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 





РЕШЕНИЕ
 № РС-877-19-042


Днес, 13.05.2020 г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 
		
Председател: Сотир Цацаров
Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева           

У С Т А Н О В И:

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01/ С-877/20.11.2019 г. 
Сигналът е насочен против Йонко Димитров – общински съвет в Общински съвет – Г. М., мандат 2019-2023 година и кмет на с. Д. М., мандат 2015-2019 година.
По същество в сигнала се твърди, че като общински съветник – община Г. М., Йонко Димитров е в състояние на конфликт на интереси, поради факта, че дейността на фирмата на баща му Д. Д. - ********************, извършваща добив на скални материали в находище „И.“, с. А., Община Г. М., е свързана с множество нарушения на концесионния договор и нанасяне на големи щети на общинската инфраструктура и общинския и държавен бюджет, както и изключително вредно въздействие на околната среда и пряка заплаха за живота и здравето на населението на общината.
В допълнение е упоменато, че  в периода от м. ноември 2015г. до м. ноември 2019г., Йонко Димитров , в качеството си на кмет на с. Д. М. не е предприел мерки срещу дейността на ******************, която дейност е довела до унищожаване на пътната инфраструктура на с. Д. М. 
Към сигнала са приложени като доказателства: Подписки от жителите на с. А. и с. Д. М. до кмета на община Г. М. и МОСВ; сигнал на гражданин от 10.06.2019 г. и молба от 16.01.2020 г. до кмета на община Г. М.; писма от Министерски съвет на Република България с изх. № 1627 от 13.12.2019г., №694/19 от 11.06.2019 г., изх. №694/19 от 26.08.2019 г., от Министерство на регионалното развитие и благоустройство изх. № 03-00-10/09.01.2020г., писма от МОСВ – РИОСВ, град София (изх. №119/27.05.2019 г., № 7150/18.12.2019г., № 109/09.01.2020г.), писмо от Министерство на вътрешните работи УРИ 517000-17425/27.12.2019г., както и видеоматериали за замърсяване на въздуха и състоянието на пътната мрежа между селата Д. М. и А.
Комисията служебно е направила справки в Търговски регистър и регистър „Сиела“, в регистър НБД „Население“, на електронната страница на Министерство на енергетиката – Регистър на концесиите за добив на подземни богатства, на електронната страница на „Държавен вестник“ – бр. 70/ 08.08.2003 г. и бр.106/14.12.2007 г., на електронната страница на Община Г. М.
Приобщени са доказателства от производство, образувано пред КПКОНПИ по сигнал с рег № ЦУ01-С-929/2019 г., а именно: писмо вх. №3534/ 25.02.2020 г., получено от председателя на Постоянната комисия по нормативна уредба, законност и предотвратяване и установяване на конфликт на интереси, изпълнение на решенията на общински съвет, обществен ред, молби и жалби от гражданите към Общински съвет – Г. М.доказателства за служебното качество на Йонко Димитров като кмет на кметство в с. Д. М., мандат 2015-2019 г. и общински съветник в Общински съвет- Г. М., мандат 2019-2023 г. – споразумение/ трудов договор, допълнителни споразумения към него, декларации по чл.12 от ЗПУКИ (отм.), декларация по чл.35, ал.1, т.1 от ЗПКОНПИ и клетвен лист; взетите в периода от 2015г. до 25.02.2020 г. от Общински съвет – Г. М. решения, касаещи находище „И.“ и/ или дейността на  *****************, както и Решение № 548 от 31.07.2003 г. на Министерският съвет на Република България.

В хода на проверката по сигнала Комисията установи следното от фактическа страна:

Сигналът е подаден от физическо лице, с посочени три имена, ЕГН, адрес и е подписан.
От представени по преписката доказателства за служебното качество на Йонко Димитров е видно, че на проведените на 27.10.2019 г. местни избори за кметове и общински съветници Йонко Димитров е избран за общински съветник в Общински съвет – Г.М. и е подписал клетвен лист на 05.11.2019г.
Установи се и, че на проведените на 25.10.2015 г. местни избори за кметове и общински съветници същият е избран за кмет на кметство с. Д. М. Димитров е подписал клетвен лист на 13.11.2015 г. и е подал декларации по чл.12, т.1 и т.2 от ЗПУКИ (отм.) на 16.11.2015 г. На 13.11.2015 г. между него и община Г. М., представлявана от кмета А. Ж., във връзка с чл.86, ал.1, ал.2 и ал.3 и на основание чл.197 от КТ и удостоверение №КК-03/ 13.11.2015 г. на Общинска избирателна комисия Г. М.за избран кмет, е подписано споразумение за длъжността кмет на кметство с. Д. М.. 
	От служебно извършена справка в Регистър НБД Население се установи, че Йонко Димитров и Д. Д. са роднини по права линия - син и баща.
Д. Д. е регистриран като едноличен търговец с фирма „************************“, град София, по фирмено дело №****/1990 г. по описа на Софийски градски съд – Фирмено отделение и е вписан като такъв в Търговски регистър на 30.07.2008 г.
При проверка в Регистър на концесиите за добив на подземни богатства на електронната страница на Министерство на енергетиката се установи, че под пореден № *** е вписан ******************, град София, партида НКР № ******, като концесионер на находище „И.“, община Г. М., област София. 
Със свое Решение № 548 от 31.07.2003 г. Министерският съвет на Република България е предоставил на **********************, град София, концесия за добив на подземни богатства - строителни материали - пясъчници, по чл.2, т.5 от Закона за подземните богатства, от находище „И.“, с. А., община Г. М., Софийска област. Решението е обнародвано в „Държавен вестник“, брой 70 от 08.08.2003 г. Съгласно т. 12 от решението, Министерски съвет упълномощава министъра на регионалното развитие и благоустройство в срок от един месец от влизането в сила на решението да проведе преговори и да сключи договор за концесия с **************************, да организира контрола по изпълнението му и да представлява концедента в правоотношенията, възникнали във връзка с договора, с изключение на тези по неговото прекратяване.
Видно от писмо от Постоянната комисия по нормативна уредба, законност и предотвратяване и установяване на конфликт на интереси, изпълнение на решенията на общински съвет, обществен ред, молби и жалби от гражданите към Общински съвет – Г. М., вх. № ЦУ01/3534 от 25.02.2020 г. на КПКОНПИ, в периода от 2015 г. до 25.02.2020 г. не са внасяни предложения и не са вземани решения от Общински съвет Г. М., касаещи находище „И.“ или дейността на ************************, няма сключени договори между община Г. М. и ********************************, както и доказателства за изплатени средства за периода от 2015г. до 25.02.2020 г.

При така изяснената фактическа обстановка Комисията установи следното от правна страна:

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.

Като общински съветник в Общински съвет - Г. М. Йонко Димитров е лице, заемащо висша публична длъжност по смисъла на чл.6, ал.1, т.32 от ЗПКОНПИ.
Предвид наличието и степента на родство между Йонко Димитров и Д.Д., се налага извода, че същите са свързани лица по смисъла на §1,  т.15, б.„а“ от ДР на ЗПКОНПИ. 
Наличието на свързани лица само по себе си не представлява конфликт на интереси. Свързаността създава риска от такъв в случаите, при които лицето, заемащо публична длъжност, упражнява правомощия или изпълнява задължения по служба в частен интерес на свързаното с него лице.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т.15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Съгласно разпоредбата на чл. 33, ал.1, т. 2 и т. 3 от Закона за местното самоуправление и местната администрация (ЗМСМА), общинският съветник има право да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения, както и да участва в обсъждането и решаването на всички въпроси от компетентността на съвета.
	Видно от Решение № 548 от 31.07.2003 г. на Министерски съвет на Република България, контролът по изпълнението на концесионния договор, сключен с *********************** е възложен на министъра на регионалното развитие и благоустройство.
Видно от писмо от Постоянната комисия по нормативна уредба, законност и предотвратяване и установяване на конфликт на интереси, изпълнение на решенията на общински съвет, обществен ред, молби и жалби от гражданите към Общински съвет – Г. М., вх. № ЦУ01/3534 от 25.02.2020 г. на КПКОНПИ, в периода от м. ноември 2019 до 25.02.2020 г. не са внасяни предложения от страна на Йонко Димитров в Общински съвет - Г. М.и вземани решения от същия, касаещи находище „И.“ или дейността на ****************************, от което следва, че не са упражнени правомощия от Йонко Димитров, в качеството му на общински съветник при Общински съвет - Г. М. по отношение на**********************.
От горното следва, че е налице само един от елементите от състава на конфликт на интереси по чл.52 от ЗПКОНПИ, а именно - лице, заемащо висша публична длъжност. Не са налице, обаче, другите два елемента - наличието на релевантен частен интерес и упражнени от лицето, заемащо висша публична длъжност правомощия по служба.
Липсата на който и да е елемент от състава води и до липсата на конфликт на интереси. 

По отношение на твърденията в сигнала, касаещи предимно непредприемане на мерки от страна на Йонко Димитров в качеството му на кмет на с. Д. М., мандат 2015-2019 г., във връзка със системни нарушения от концесионера ************************, същият не е лице, заемащо висша публична длъжност и не попада в приложното поле на чл. 6, ал.1, т.1-50 от ЗПКОНПИ. Йонко Димитров, в качеството му на кмет на с. Д. М., мандат 2015-2019 г. е  лице по §2, ал.1, т.5 от Допълнителните разпоредби на ЗПКОНПИ. 
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството в тази му част и изпращане на сигнала по компетентност, на основание чл.47, ал.5 от ЗПКОНПИ.
Съгласно §2, ал.5 и ал.8 от ДР на ЗПКОНПИ, сигналът следва да се изпрати на Постоянната комисия по нормативна уредба, законност и предотвратяване и установяване на конфликт на интереси, изпълнение на решенията на общински съвет, обществен ред, молби и жалби от гражданите към Общински съвет – Г. М.за предприемане на съответните действия.

Предвид гореизложеното, на основание чл. 74, ал. 1 и ал.2 от ЗПКОНПИ и чл. 27, ал. 2 от АПК, във вр. с чл.6, ал.1 и чл.47, ал.5, във връзка с §2, ал.5 от ЗПКОНПИ, Комисията за противодействие на корупцията и за отнемане на незаконно придобитото имущество,

Р Е Ш И: 

НЕ УСТАНОВЯВА конфликт на интереси по отношение на Йонко Димитров с     ЕГН ***************, общински съветник при Общински съвет - Г. М., мандат 2019-2023 г. и в това му качество лице, заемащо висша публична длъжност по чл.6, ал.1, т.32 от ЗПКОНПИ, във връзка с предоставена концесия за добив на подземни богатства от находище „И.“ на ***************************, поради липса на  упражнени правомощия по служба за периода от 05.11.2019 г. до 25.02.2020 г.

ПРЕКРАТЯВА производството по сигнал с рег. № ЦУ01-С-877/ 20.11.2019 г. против Йонко Димитров с ЕГН **********, в качеството му на кмет на с. Д. М.,  мандат 2015-2019 година.

ПРЕПРАЩА сигнал с рег. № ЦУ01-С-877/20.11.2019 г. на КПКОНПИ по компетентност на Постоянната комисия по нормативна уредба, законност и предотвратяване и установяване на конфликт на интереси, изпълнение на решенията на общински съвет, обществен ред, молби и жалби от гражданите към Общински съвет – Г. М..
След приключване на проверката, Постоянната комисия по нормативна уредба, законност и предотвратяване и установяване на конфликт на интереси, изпълнение на решенията на общински съвет, обществен ред, молби и жалби от гражданите към Общински съвет – Г. М., следва да уведоми КПКОНПИ за резултатите от същата.	

Препис от Решението да се изпрати на Окръжна прокуратура – С., с оглед преценка за реализиране на правомощията й по чл. 76, ал. 2 от ЗПКОНПИ. 

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 



КОМИСИЯ:

                       ПРЕДСЕДАТЕЛ:………………П……………….../СОТИР ЦАЦАРОВ/

	ЗАМЕСТНИК-ПРЕДСЕДАТЕЛ:………П………/АНТОН СЛАВЧЕВ/

ЧЛЕН:……………………П………………../АНТОАНЕТА ЦОНКОВА/

ЧЛЕН:…………………...…П……..………....…../ПЛАМЕН ЙОЦОВ/

                         ЧЛЕН:……………………П…………….…….../СИЛВИЯ КЪДРЕВА/

